San Mateo 17
Wach u yojtajic u tzunbal i Jesus rumal u chomal i Dios
1Wakib 'ij ric'awic ile, i Jesus xe u c'am bi i ma Pédro, i ma Jacóbo, xak i ma Wan chi u cha' i ma Jacóbo, y xe 'e quituquel che jun nim laj jyub naj u wi. 2Are je 'o chila, i u tzunbal i Jesus lic xyojtajic; i u palaj lic pacha u tzunbal 'ij ca walch'inic; xak i u 'u' lic xo'on sak, pacha i sak re i 'ij. 3Xak te'et, xquil i 'etz mam Moises, xak i 'etz mam Elías, que ch'a'at ru' i Jesus. 4Are 'uri i ma Pédro xu bij che i Jesus:
—¡Mayes, 'utz xe'elok chi oj 'o chi! We cawaj, caka 'an oxib mujbal waral, jun awe yet, jun re i mam Moises, xak jun re i mam Elías —co'ono.
5Are ca tijin i ma Pédro chu bixquil ile, xkaj li jutzobaj sutz' piquiwi, lic ca walch'inic, y xe sach chupam. Chupam i sutz'-le xqui ta jun ch'awbal:
—Iri are in C'ojol chi lic c'ax quin na'o —xu bij—, lic quin quicot rumal ire. Chi ta 'ut wach i cu bij —co'ono.
6I u tijoxelab i Jesus, are xqui ta ile, lic xqui xij quib; xqui jupij bi quib chuwach ulew. 7Are 'uri i Jesus xtejeb pan cu'; xe u yino y xu bij chique:
—Chix walijok; mi xij iwib —co'ono.
8Ique, are xe tzun 'anok, n-ta chic xquilo; xui chic i Jesus 'o cu'.
9Are que tijin li qui kajic tzam jyub, i Jesus xu bij chique:
—Ni'pa i xiwil yix, mi lap tan chique i winak, c'a cu rik ni' ij are in walijnak chic yin, chi in Achi aj Chicaj —co'ono.
10Te'uri i u tijoxelab xqui tz'onoj che i Jesus:
¿Wuchac quiqui bij i tijonel re i 'atbal tzij chi nabe ca c'un i mam Elías? Nabe na cakil u c'unic i mam Elías chuwach i u c'unic i 'atbal tzij aj chicaj, quiqui bij.
11I Jesus xu bij:
—Katzij i quiqui bij chi mam Elías nabe ca c'un na, col u yijba ni ronojel. 12Xui-ri, yin quin bij chiwe chi mam Elías ya c'un-nak chic, péro ique n-xquetamaj tu wach. Xa xqui 'an che ni'pa i xcaj u 'anic ique. Xak queje yin, chi in Achi aj Chicaj, quin tij ni uyej piqui'ab ique —co'ono.
13Te'uri i u tijoxelab xqui ta u be chi are i ma Wan aj Kajsanel ya chi ca tijin i Jesus chu lapic chique. U sakirsam chique chi ma Wan pacha i mam Elías ya xc'unic.
I Jesus xrutzirsaj jun ala chi 'o atac che
14Te'uri xe kaj li che i jyub y xe upon chic cu' uq'uial winak chi je moltajnak. Are 'uri 'o jun achi xtejeb ru' i Jesus y xuqui chuwach.
15—Nim laj winak —xu bij che—, chawila to'bal u wach i wac'al. Ca pe i atac che, y lic cu tij i camic rumal. Q'uial mul ca tzak pa 'a', ca tzak pa ya rumal. 16In c'amom na li waral cu' a tijoxelab, xui-ri n-que tiqui ta chi rutzirsaxic —co'ono.
17Te'uri i Jesus xu bij:
—¡Ay, yix, n-tu cubibal i c'ux che i Dios; lic ix sachnak na! ¡'O tan chi 'ij in 'o iwu', y yix n-ta i nawic! ¿Ni'pa nawi chic 'ij c'a craj? —xu bij—. Chi c'ama li ac'al waral —co'ono.
18Te'uri i Jesus xu yaj i itzel tew chi 'o che ala, y xa 'ec. I ac'al juntir xutziric.
19Te'uri i u tijoxelab i Jesus, are quituquel chic, xqui tz'onoj che:
—¿Wuchac n-xoj tiqui ti yoj chi relsaxic bi itzel tew-le? —xqui bij.
20—N-xix tiqui ta che man n-ta kas u cubibal i c'ux che i Dios —xu bij i Jesus chique—. Katzij i quin bij chiwe: i cubibal i c'ux che i Dios, we lic katzij, quix tiqui chu 'anic milágro ru'. N-ta co'ono we xa pich' pacha u nimal jun ija re mostas, we lic katzij, quix tiqui 'uri chi relsaxic jun nim laj jyub rumal. We tene qui bij che i jyub-i: "Chat el chi; jat chila," qui bij ne che, pues quel 'uri. 'Is quix tiqui chu 'onquil 'uri. 21Xui-ri, we quiwaj quiwesaj itzel tew pacha i jun-le, 'o u chac quix tijin chu tz'onoxic che i Dios, xak chi mayij ni wa'im rumal —xu bij i Jesus chique.
I Jesus xu bij tan chic chi ca camsax na
22Xo'on panok, are que tijin chi be pa jyub Galiléa, i Jesus xu bij chique u tijoxelab chi ire, chi Achi aj Chicaj, ya ca jachtaj na piqui'ab i winak. 23Ique quiqui camsaj na; xui-ri churox 'ij ca walij na, xu bij. I u tijoxelab, are xqui ta i tzij-le, lic xe oc chi bis.
Wach u tojic i impuésto re i rachoch i Dios
24I Jesus cu' u tijoxelab, are xe upon pa tinimit Capernaum, 'o jujun aj tz'onol alcawal xe upon ru' i ma Pédro. Que tijin chu tz'onoxic i alcawal re i rachoch i Dios. Xqui bij che i ma Pédro:
—I tijonel yix, ¿xataba n-cu toj ti impuésto re i rachoch i Dios? —xe cha.
25—Cu tojo pues —xu bij i ma Pédro.
Are xoc i ma Pédro paja, i Jesus juntir xu bij che:
—¿Wach ca ch'ob yet, a-Simon? I 'atol tzij re u wach i jyub ta'aj, are quiqui tz'onoj alcawal chique i winak, ¿pachin cu' quiqui tz'onoj wi? ¿Xataba quiqui tz'onoj chique i je que ique? N-taj. Xui quiqui tz'onoj chique i ne te cach aj tinimit chi je 'o chiquixol.
26—Katzij —xu bij i ma Pédro—. Xui chique i ne te cach aj tinimit quiqui tz'onoj wi.
Are 'uri i Jesus xu bij:
—Entons i je re i 'atol tzij n-quiqui toj taj. Bay, yoj oj re i 'atol tzij chi lic katzij —xu bij—. 27Xui-ri, n-cakaj ta caka petsaj i coywal; 'utz jat chiya, ja c'aka awansuélo pa ya. Chawesaj i nabe car we xchaptaj rumal awansuélo. Pu chi', ca rik wi jun sak pwak. Co'on ile ca tojbej re i impuésto we yin, xak i awe yet. Cha c'ama bic y cha tojo canok —xu bij i Jesus che.